Pielikums

koncepcijai „Par interneta

 vēlēšanu sistēmas izveidi”

**Interneta vēlēšanu sistēmas izstrādes priekšizpētes projekta apraksts**

 Interneta vēlēšanu sistēmas izstrādes priekšizpētes projekta (turpmāk – priekšizpētes projekts) izveides mērķis ir izvērtēt dažādus interneta vēlēšanu sistēmas darbības aspektus un drošības riskus, lai pieņemtu turpmākos lēmumus par interneta vēlēšanu sistēmas ieviešanu, tās drošības pietiekamību un atbalstu sabiedrībā.

1. **Termini un to skaidrojumi**

**1.1. Vēlētājs** – persona, kas izsaka savu izvēli vēlēšanās.

**1.2. Novērotājs** – brīvprātīga persona, kas veic interneta vēlēšanu procesa novērošanu interneta vēlēšanu laikā.

**1.3. Datu integritāte** – vēlētāja paustās izvēles datu nemainīgums, iekšējais nepretrunīgums, kā arī informācijas pilnīgums interneta vēlēšanu sistēmā.

**1.4. Balsojuma aizklātums** – netiek atklāta vēlētāja izdarītā izvēle.

**1.5. Programmatūras prasību specifikācija (PPS)** ir specifikācija programmatūrai, kas izpilda noteiktas prasības un šis dokuments tiek veidots tā, lai viennozīmīgi interpretētu prasības, kas tiek izvirzītas programmatūrai. PPS pamatuzdevums ir ierobežot derīgo risinājumu diapazonu, vienlaikus nenosakot konkrētā risinājuma detalizētu realizāciju programmatūrā.

**1.6. Programmatūras projektējuma apraksts (PPA)** ir dokuments, kas attēlo, kā programmatūras prasību specifikācijā (PPS) iekļautās prasības tiks realizētas predefinētā programmatūras realizācijas vidē.

**1.7. Risku analīze** ir process, kas ļauj izvērtēt informācijas sistēmu trūkumus, apdraudējumus un to iestāšanās iespējamās sekas, lai piemērotu atbilstošus drošības līdzekļus risku samazināšanai.

1. **Ievads**

Interneta vēlēšanu sistēma, aplūkojot no dažādiem aspektiem, vienlaikus kalpo gan kā vēlēšanu iecirknis elektroniskajā vidē attiecībā pret vēlētājiem, gan kā automatizēts risinājums vēlēšanu rezultātu apkopošanai.

Būtisks solis priekšizpētes projekta īstenošanas laikā ir iesaistīt nozares speciālistus interneta vēlēšanu realizācijas un saistīto procesu izstrādē, kā arī informēt sabiedrību par interneta vēlēšanu iespējām un ieguvumiem. Priekšizpētes projekta ietvaros tiks sagatavota plaša apjoma dokumentācija, kurā tiks iekļauta detalizēta informācija par to, kā tiks nodrošinātas interneta vēlēšanas, kā arī tiks precīzi identificēti ar šo procesu saistītie riski.

Priekšizpētes projekta neietvers programmatūras izstrādi, taču nodrošinās nepieciešamo priekšdarbu veikšanu, lai realizētu sekmīgu interneta vēlēšanu sistēmas ieviešanu.

1. **Priekšizpētes projekta ietvars un uzdevumi**

Priekšizpētes projekts ietvers interneta vēlēšanu projekta realizācijai nepieciešamās dokumentācijas sagatavošanu:

* Programmatūras prasību specifikāciju (PPS) ar riska analīzi;
* Programmatūras projektējuma aprakstu (PPA) ar padziļinātu riska analīzi.

Priekšizpētes projekta uzdevums ir rast risinājumus, lai nodrošinātu interneta vēlēšanu sistēmas datu integritāti, aizklātumu, pieejamību, kā arī veikt risku analīzi ar mērķi minimizēt iespējamos riskus interneta vēlēšanu sistēmas īstenošanā.

Interneta vēlēšanu risinājumam jānodrošina 100% datu integritāte no brīža, kad vēlētājs pauž savu izvēli, līdz brīdim, kad CVK publicē interneta vēlēšanu rezultātus savā mājas lapā. Tas nozīmē, ka interneta vēlēšanu sistēmai ir jānodrošina, lai vēlētāja izdarītā izvēle netiktu mainīta, kā arī interneta vēlēšanu novērotājiem būtu iespēja pārliecināties par interneta vēlēšanu sistēmas datu integritāti.

Interneta vēlēšanu sistēmai ir jānodrošina tāds pats balsojuma aizklātuma līmenis kā tradicionālajās vēlēšanās. Ņemot vērā interneta vēlēšanās iesaistītos tehnoloģiskos resursus, aizklātuma apdraudējumi pēc savas būtības ir citādāki kā tradicionālajās vēlēšanās un var būt attiecināmi gan uz atsevišķiem vēlētājiem, gan uz visu interneta vēlēšanu sistēmu kopumā.

Interneta vēlēšanu sistēmas drošības uzraudzība ir jānodrošina atbilstoši Informācijas tehnoloģiju drošības likumam. Priekšizpētes projekts paredz interneta vēlēšanu sistēmas drošības un sertificēšanas prasību un kritēriju izstrādi.

1. **Priekšizpētes projekta etapi**

Ņemot vērā interneta vēlēšanu sistēmas komplicētību, priekšizpētes projekta ieviešana ir īstenojama vairākos etapos:

* 1. projekta uzsākšana (1 mēn.);
	2. iepirkumu process - atbilstoši Publiskā iepirkuma likumam, kura precīzu iepirkuma priekšmetu definēs izveidota plaša un atzītu nozaru speciālistu darba grupa (2 mēn.);
	3. PPS izveide ar riska analīzi (4 mēn.);
	4. saskaņošanas posms ar e-vides ekspertiem, nozaru speciālistiem (3 mēn.);
	5. PPA izveide ar padziļinātu riska analīzi (5 mēn.);
	6. izvērtēšana (1mēn.);
	7. lēmuma pieņemšana - Priekšizpētes projekta noslēguma etaps (3 mēn.).

**Priekšizpētes projekta ieviešanas grafiks**

|  |  |  |
| --- | --- | --- |
|  |  | 2014.gads |
|  | Priekšizpētes projekta etapi | 1. | 2. | 3. | 4. | 5. | 6. | 7. | 8. | 9. | 10. | 11. | 12. |
| 1. | Projekta uzsākšana |  |  |  |  |  |  |  |  |  |  |  |  |
| 2. | Iepirkumu process |  |  |  |  |  |  |  |  |  |  |  |  |
| 3. | PPS un risku analīzes sagatavošana |  |  |  |  |  |  |  |  |  |  |  |  |
| 4. | Saskaņošanas posms ar e-vides ekspertiem un nozari |  |  |  |  |  |  |  |  |  |  |  |  |
| 5. | PPA izveide ar padziļinātu riska analīzes sadaļu |  |  |  |  |  |  |  |  |  |  |  |  |
| 6. | Izvērtēšana un lēmumu pieņemšana |  |  |  |  |  |  |  |  |  |  |  |  |

1. **Priekšizpētes projekta izmaksu apjoms**

Lai īstenotu priekšizpētes projektu, kura laikā tiks izstrādāta dokumentācija pilnā apmērā projekta realizācijai - Programmatūras prasību specifikācija (PPS) ar riska analīzi un Programmatūras projektējuma apraksts (PPA) ar padziļinātu riska analīzi, nepieciešamais izmaksu apjoms ir 250 000 LVL no valsts budžeta līdzekļiem.

Projekta realizācijas izmaksu sadalījums:

* saskaņotas, standartiem atbilstošas programmatūras aprakstošās dokumentācijas izveide 150 000 LVL;
* saskaņota, standartiem atbilstoša risku analīze 50 000 LVL;
* projekta pārvaldība un atbalsta procesu nodrošināšana 50 000 LVL.

Priekšizpētes projekta izmaksu apjoma aprēķins ir veidots, balstoties uz pakalpojumu izmaksām un ekspertu novērtējumu, realizējot tehnoloģiski un apjomā līdzīgus projektus. Priekšizpētes projekta izmaksu apjomā ir iekļautas izmaksas, kas nepieciešamas visām tā īstenošanā iesaistītajām institūcijām.

Ministru prezidents V.Dombrovskis

Satiksmes ministrs A.Matīss

Iesniedzējs:

Satiksmes ministrs A.Matīss

Vīza:

Valsts sekretārs K.Ozoliņš

28.08.2013.

745

Linde 67028101

daina.linde@sam.gov.lv